Dis hoeveel dronkbestuur SA kos’n Kop-aan-kop-botsing tussen twee voertuie het Dinsdagaand in Benoni plaasgevind (Foto: ER24) Die Padverkeersbestuurskorporasie (RTMC) het Woensdag gesê dronkbestuur jaag die regering jaarliks ŉ geraamde R18,2 miljard uit die sak. Volgens die organisasie vind ongeveer 27,1% van alle noodlottige ongelukke in die land plaas weens dronkbestuur. Dié gegewens spruit uit navorsing wat deur die RTMC in samewerking met die Suid-Afrikaanse Mediese Navorsingsraad (MNR) en die Universiteit van Suid-Afrika (Unisa) gedoen is. In ŉ verklaring uitgereik deur die RTMC doen die organisasie ŉ beroep op owerhede om dronkbestuurders met ŉ fyn oog dop te hou ten einde die toename in die sterftes op die pad weens dronkbestuur te bekamp. Volgens die organisasie toon navorsing dat 55% van die noodlottige ongelukke snags plaasvind. Ongeveer drie uit vyf ongelukke gebeur oor naweke en 70% in dié tyd van die jaar wat nie as feestye beskou word nie. “Owerhede moet dronkbestuur-operasies in die nag, naweke en dwarsdeur die jaar prioritiseer,” sê die organisasie. Navorsing dui verder daarop dat die risiko vir ongelukke waarby ander padgebruikers betrokke is, soos voetgangers en ander motoriste, aansienlik toeneem sodra die bestuurder onder die invloed van alkohol is. “Voetgangers se kans om te sterf in ŉ ongeluk waar ŉ bestuurder dronk is, is drie keer groter.” Die organisasie sê ligte voertuie en openbare vervoermiddels het ŉ groter kans om in ŉ ongeluk te kom as gevolg van ŉ dronkbestuurder. Die organisasie se besluit om die saak van dronkbestuur onder die loep te neem volg nadat vyf mense Dinsdagaand in ŉ kop aan kop botsing in Benoni, Gauteng, omgekom het. Nog vier mense is dieselfde aand dood toe hulle in ’n kop aan kop botsing in Polokwane betrokke was. Die RTMC, die polisie en die Ekurhuleni-metropolisie ondersoek die ongeluk in Benoni. Suid-Afrikaners mag weer van Dinsdag af alkohol koop nadat die regering die alkoholverbod opgehef het toe die land na vlak 2 van afsondering beweeg het. Volgens die organisasie verwag owerhede ook dat alkoholverwante misdade weer gaan begin toeneem.